Žitňanská, Jana, poslankyňa NR SR (2023-03-16):
Ja mám najdôležitejší bod tejto schôdze. Ctené kolegyne, kolegovia, ďakujem veľmi pekne, že teda ešte sa nachádzate mnohí v sále, hoci predpokladám, že toto nie je bod, ku ktorému bude široká rozprava. Tí, ktorí ste boli pri prvom čítaní a keď som predstavovala tento návrh zákona, tak vlastne obsahoval veľmi, veľmi krátku nejakú formuláciu, chceli sme posúvať účinnosť len jedného ustanovenia, ktorý ukladal zamestnancom, ktorí vykonávajú špecializovanú odbornú činnosť v špecializovaných odboroch sociálnej práce, aby si dorobili patričné vzdelanie, pretože nie každý to stihol do tej lehoty konca roku ´23 a keďže sme nechceli, aby títo ľudia nám poodchádzali zo systémov, alebo boli nútení odísť, tak sme chceli posunúť účinnosť o jeden rok. V čase, keď som predkladala tento návrh, tak na ministerstve práce, sociálnych vecí a rodiny už mali rozpracované aj komplexnejšie riešenie, ale nemali ho dopracované. Medzitým sa stalo, že toto komplexnejšie, túto komplexnejšiu úpravu dopracovali, pripravili pozmeňujúci návrh, ktorý bol predmetom diskusie na výbore pre sociálne veci, a bol tam aj schválený, čiže dnes, resp. keď budeme hlasovať o tomto mojom bode, tak budeme už hlasovať o tej komplexnejšej reforme, resp. komplexnejšej úprave tohto ďalšieho vzdelávania výkonu špecializovaných odborných činností v špecializovaných odboroch sociálnej práce, ktorá sa teda týka kurately a posudkovej činnosti. Ten mechanizmus je taký, že vlastne všetci ľudia, ktorí si nestihli dorobiť toto vzdelávanie, tak od 1. januára ´24 by im plynula lehota štyroch rokov, počas ktorých by si to museli takéto vzdelávanie absolvovať. Takisto je tam uvedené to, že kto aj nastúpi do takejto pozície, tak vlastne bude mať štyri roky na to, aby si dorobil toto vzdelávanie. My potrebujeme naozaj tých ľudí dostať do systému a budú mať tú podmienku, že musia absolvovať toto vzdelávanie. Zároveň je tam splnomocnenie smerom k vláde, aby mohlo určiť, že počas týchto štyroch rokov, napríklad keď ide žena na materskú, alebo z nejakých objektívnych príčin nemôže absolvovať to vzdelávanie, alebo si ho preruší, tak tento čas sa jej do tých štyroch rokov nebude započítavať. Druhá časť tohto pozmeňujúceho návrhu, ktorý prešiel na výbore, sa týkal sústavného vzdelávania nadstavbovej odbornej činnosti, tam podľa platného zákona, podľa § 41 zákona o sociálnej práci sa definuje toto sústavné vzdelávanie ako samoštúdium, vzdelávacia aktivita, odborná stáž, publikačná činnosť, vedecko-výskumná činnosť, a teda tá zmena, ktorá prichádza, je, aby zákon myslel aj na to, že teda chceme aj tú kvalitu. Ja nespochybňujem, že tie ostatné formy neprinášajú kvalitu, ale ministerstvo má za to, že by bolo vhodné zriadiť aj akreditované vzdelávacie programy pri tomto sústavnom vzdelávaní v nadstavbových odborných činnostiach, a preto sa zavádza táto možnosť do toho sústavného vzdelávania mať aj takéto akreditované programy. Takže toľko k tej, k tomu komplexnejšiemu riešeniu, ktoré ja považujem osobne za, za lepšie. Mohli sme zostať pri tom, že by sme len oddialili tú účinnosť a o tomto sa bavili následne, len zdá sa mi, že keď vieme niečo urobiť hneď a vieme pomôcť, aby v tom systéme naozaj tí ľudia zostávali a neodchádzali z neho, tak, že by sme toto mohli schváliť. Ďakujem veľmi pekne.